Красимира Ненова
В къщи

chitanka.info

Снегът чертае хоризонтали по тъмното,

премрежва очите, вледява дъха.

Вдървени краката ми крачат по стръмното,

движат се сякаш на своя глава.

Единствен копнеж: по-скоро във къщи!

На огъня чувам пращенето чак!

От болка се свиват измръзнали пръсти

и тракат зъбите в познатия такт.

Във къщи … Ах, там е и тихо, и светло.

Във къщи е топло, и чисто — уют.

Отвътре ме гледат лицата приветни.

Във къщи добре съм дошла, като в юг…

Още малко остава, а вихърът бръсне —

почти е спечелил вече тази война.

Пристигнах! Сърцето от радост ще пръсне!

И, Боже велики, каква светлина!

19.12.2008

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.